google/wiki40b huggingface dataset:
Piratkort

Piratkort er en populær betegnelse på et TV-kort som avkoder tv-signaler fra satellitter. Ofte skjer dette med alternative algoritmer enn TV-kort med abonnement. Spesielt gjelder at kortenes konfigurasjon i liten grad oppdateres via satellittsignalene og at slik oppdatering må skje i egne kortlesere. Ettersom signalene som dekrypteres tilhører betalingstjenester er bruk av piratkort forbudt etter Almindelig borgerlig Straffelovs § 262: «Den som ved å bryte en beskyttelse eller på annen måte rettstridig skaffer seg en vinning ved å få tilgang til fjernsyns- eller radiosignaler, straffes med bøter eller fengsel i inntil 1 år.»
Flere organisasjoner forsøker å stoppe eller begrense bruken av piratkort. I Skandinavia driver Scandinavian Pay-TV Organisations against Piracy (STOP) kontroller for å avdekke bruk av cardsharing eller piratkort. Dette gjøres med peilebiler som finner steder som tar inn signalene uten at det er registrert abonnement
Samsung Pay

Historie

Samsung Pay ble først lansert i Sør-Korea og USA i 2015. Etter dette har tjenesten spredd seg til flere land og regioner. Per oktober 2018 var Samsung Pay tilgjengelig i over 20 land og regioner.

Sikkerhet og teknologi

Samsung Pay fungerer med debetkort og kredittkort utgitt av deltakende banker. For å godkjenne hver betaling kreves tofaktorautentisering med fingeravtrykk, enhetens sikkerhetskode eller iris-skanning. Samsung Pay deler ikke brukerens ekte kortinformasjon. I stedet genereres tilfeldige virtuelle (tokeniserte) numre som representerer betalingskortene. Kortinformasjonen blir kryptert og lagret i et sikkert område lokalt på hver mobile enhet. Avhengig av land og region, er det mulig å linke Samsung Pay med en PayPal-konto. 
Ved siden av nærfeltskommunikasjon (eller Near-field communication, forkortet NFC) støtter Samsung Pay en teknologi kalt Magnetic secure transmission (MST). Magnetic secure transmission-teknologien gjør at brukerens enhet kan avgi et magnetisk signal som etterligner magnetstripen på et tradisjonelt betalingskort. Signalet (med betalingsinformasjonen) blir sendt til betalingsterminalens kortleser og blir tolket som om brukeren brukte et tradisjonelt betalingskort, uten at brukerstedet trenger å oppgradere betalingsterminalens maskinvare eller programvare. Samsung Pays MST-teknologi fungerer på de fleste betalingsterminaler.

Støtte og bruk i Norge og Norden

Samsung Pay ble lansert i Sverige 27. april 2017. Per juli 2019 foreligger det ennå ingen lanseringsdato for Samsung Pay i Norge, Finland og Danmark.
Klappgröt

Klappgröt, vispgröt eller trollgröt er en svensk og finsk  (vispipuuro) dessert laget på semulegryn. Spadet som grynet kokes i er byttet ut med syltetøy eller saft, for eksempel tyttebærsaft eller saft av solbær. Når grøten er ferdigkokt vispes den kraftig til den er kald og serveres siden. Konsistensen og volumet skiller seg da vesentlig fra vanlig semulegrynsgrøt.
Þulir

Þulir er navn på en kategori vise menn eller diktere i norrøn tid som noen steder settes i sammenheng med religiøs virksomhet og som kanskje var en forløper for de skalder som man hører om fra 800-tallet og utover i vikingtiden.
Peter Andreas Munch betegner i en fotnote i Det norske Folks Historie Þulir som enslags geistlige, «som offentligt foredroge eller foresang Folket Gudelærens Myther. Dette kunde de neppe, uden at være i Besiddelse af en højere Religionskundskab end Menigmand, og neppe engang uden at være indviede i Religionens Mysterier».
Finnur Jónsson omtaler også Þulir i boka Den islandske litteraturs historie. I omtalen av dikt som synes å være overlevert fra tiden før skaldene trådte inn i historien i første halvdel av 800-tallet, mener Jónsson at Þulir har vært en gruppe mennesker som var «ældre mænd, der sad inde med kundskaber ikke blot av historisk art, men også og navnlig om det menneskelige liv og mange grenede forhold, at de var, man kunde sige, datidens filosoffer». Jónsson mener videre at de foredro ved større festlige sammenkomster og for høvdinger og deres følge. Sannsynligvis har de gjort det i verseform, jf. det norrøne ordet Þula som er betegnelse på et langt, oppramsende dikt. Det er også kjent at en bestemt plass, en stol, i høvdingens hall benevnes som Þular stóll. Jónsson antar at Þulir var høyt ansette og betydningsfulle menn med til dels overmenneskelig åndskraft. I historisk tid fikk navnet mer betydning av trollmann.
Þulir tilhørte sannsynligvis tiden før Harald Hårfagre. Fra hans tid synes de å være fortrengt av hirdskaldene som etter hvert ble en fast institusjon i kongenes maktapparat, hirden.
Fadermorder

Fadermorder eller fadermordere er et vittig kallenavn på en type høy, oppbrettet skjortekrage som var vanlig i den europeiske herremoten i  første halvdel av 1800-tallet. De stive, hvite kragesnippene nådde opp til kinnene og ble båret sammen med et stramt, bredt halsbind eller en kravatt.
Ordet fadermorder kan også brukes om en person som har begått fadermord.

Historikk

Skikken med fadermordere oppstod i Frankrike i årene etter revolusjonen sist på 1700-tallet. Da ble oppstående, hvite kragesnipper båret sammen med brede, høye halstørkler med spenne eller nål. En overdreven variant av en liknende halskledning ble båret av de franske motelapsene les incroyables, men også som del av den såkalte wertherdrakten, som var inspirert av engelsk nyklassisme. Fadermordere var ellers typisk for empiredrakten og den tyske biedermeierstilen på 1800-tallet.  Moten var i bruk til 1850-årene, og for noen enda et par tiår lengre. Da hadde kragetypen utviklet seg til og blitt avløst av ulike typer «moderne» skjortekrager der de stive snippene ble brettet ned. Løse skjortesnipper oppstod på 1830-tallet.

Navn

Navnet fadermorder kommer  fra fransk der snippen opprinnelig ble omtalt som parasite, det vil si «parasitt» eller «snyltedyr», fordi den føltes ubehagelig. Dette ble spøkefullt forvrengt  til parricide som isteden betyr «fadermorder». Ordet på norsk har kommet via tysk Vatermörder og dansk fadermorder. Betegnelsen på svensk er fadermördare, eller halsjärn, på nederlandsk vadermoorder.
Det danske Salmonsens konversationleksikon, som ble utgitt i perioden 1915-1930, skriver: « I den Tid var det mere Brug mellem Mænd end nu, at Venskab ytrede sig i Favntag og Kys, og Fadermordernes stive og lange Spidser blev i Spøg antaget for livsfarlige Prydelser.»

Person som har begått fadermord

Betegnelsen fadermorder brukes i dansk og norsk også om en person som har begått fadermord, det vil si drept faren sin eller begått overlagt drap av en slektning i oppstigende linje. En kjent historisk fadermorder er Brutus, drapsmannen til den romerske diktatoren Julius Cæsar. 
I norsk rett ble fadermord betraktet som alminnelig drap, men under skjerpende omstendigheter, i motsetning til i dansk rett som vanligvis straffet fadermord strengere enn annet drap dersom det ikke var spesielle formildende forhold.
Fadermorder har i overført betyning også blitt anvendt om den som forbryter seg mot fedrelandet, samt i akademisk sammenheng mot dem som opponerer mot sine "læremestre".
Lento

Utseende

Små til middelsstore (vingespenn gjerne 20-30 millimeter), brune og gule smygere. Grunnfargen er nokså mørk brun, vanligvis med ganske store, gule felter. Artene er regnet som vanskelige å skille fra hverandre.

Levevis

De aller fleste har larver på gress eller andre enfrøbladete planter.

Utbredelse

Slekten er vidt utbredt i Mellom- og Sør-Amerika.
Hilde Lyrån

Teater og scene

Lyrån startet som danser i 1983 hos Einar Schanke i revyen Revy 83. Hun arbeidet senere mye med Schanke og Dag Frøland på ABC-teatret, Chat Noir og Chateau Neuf i revyer som blant annet Slottstappet, Norge i våre hjerter, Revy for alle penga, og Einar Schankes 40-års jubileumsrevy. 
Hun har også medvirket i musikalene My Fair Lady, Sweet Charity, Hair, Jungelboken og Sound of Music. Fra høsten 1994 jobbet hun i lengre tid med Tom Sterri i hans revyer på ABC-teatret og Chat Noir: Festrevy for Norge, Typisk Norsk, I Leende Live og Damenes Aften.
Sommeren 1999 og våren 2000 spilte hun i et show med Brede Bøe kalt Med Hilde under armen og Brede i bånd. Dette resulterte senere i 10 episoders serie som ble sendt på TV 2 våren 2002 som het Hilde & Brede show. Sommeren 2002 spilte hun i showet Men tankene mine får du alltid sammen med Kjersti Elvik og Lisa Tønne. I 2005 hadde hun en av hovedrollene som danser i stykket The Dancing Man, som var lagd som en hyllest til den amerikanske danseren, koreografen og regissøren Bob Fosse. Forestillingen var senere på turné flere steder i Europa.

I 2005 var hun aktuell i revyen Vi er i hundre sammen med Brede Bøe, Sven Nordin og Lisa Stokke. Stykket ble lansert i forbindelse med 100 års markeringen for unionsoppløsningen. I 2007 var hun en av damene i "Showgirls" på Chat Noir, sammen med Elisabeth Andreassen, Guri Schanke og Marian Aas Hansen, og i 2012 spilte de samme damene "The Showgirls must go on" , også på Chat Noir. Lyrån ble i 2008 tildelt Leif Justers ærespris.
Lyrån har også medvirket i "Taube" på Edderkoppen Teater i 2009, og "Jeppe" på Chat Noir i 2013 hvor hun spilte mot Øivind Blunck.  I 2015 spilte hun hovedrollen i Sommermusicalen "Den Gode Hensigt" i Svelvik, med musikk og tekst av Christin Grilstad Prøis og regi av Ole Christian Øen.

TV og film

Lyrån filmdebuterte i filmen Olsenbanden jr. på rocker'n fra 2004. I 2007 spilte hun moren til hovedpersonen i snowboardfilmen Switch.
På TV har hun hatt rollen som Trine (kjæresten til Nils) i komiserien Mot i brøstet som gikk på TV 2 på 1990-tallet. Hun har også spilt i komiseriene Vazelina Hjulkalender og Hilde & Brede show, men også i mer alvorlige roller som Karin i serien Seks som oss som gikk på TV 2 i 2004 og 2005 og igjen i 2007.
I 2007 gikk 10 nye episoder av Hilde & Brede show på TV 2. Våren 2010 var Lyrån deltaker i innslaget Camp Senkveld i TV 2-programmet Senkveld med Thomas og Harald. Våren 2011 spilte Lyrån rollen som Monica Nyman i TV 2s såpeserie Hotel Cæsar, en rolle hun returnerte til i januar 2012 og fortsatt spiller.
Sameby

En sameby er en juridisk enhet innenfor samisk reindrift i Sverige . Samebyene tilsvarer på mange måter de norske reinbeitedistriktene, med noen vesentlige forskjeller. Samebyene bygger på, men er ikke nødvendigvis sammenfallende med den tradisjonelle siidainndelingen i det samiske samfunnet.
Retten til reindrift er i Sverige knyttet til samisk herkomst og medlemskap i en sameby. Om lag 10 % av alle svenske samer er medlem av en sameby. Til forskjell fra de norske reinbeitedistriktene forvalter mange av samebyene også retten til jakt og fiske innenfor sine grenser, og har også rett til ved, bygningsmaterialer og duodjimaterialer til egen bruk. 
Samebyene er hjemlet i den svenske Rennäringslagen fra 1971, og eldre lover tilbake til den første renbeteslagen i 1886. Det er i alt 51 samebyer i Sverige; inndelt i 33 fjellsamebyer, 10 skogsamebyer og 8 koncessionssamebyer i Tornedalen. Pr 2010 var 4 686 reineiere medlemmer av samebyene.
Tadao Onishi

Japans herrelandslag

Tadao Onishi spilte 1 landskamper for Japans herrelandslag.
Gråtanagar

Utbredelse

Den forekommer i Colombia, Costa Rica og Panama.
To små karer

To små karer er en norsk rapgruppe bestående av Nicolay Ramm og Christoffer B. Claussen.
I 2002 vant To små karer den første Melodi Grand Prix Junior-finalen, som ble avholdt i Oslo Spektrum. På den tiden hadde de en musikkstil som kan beskrives som litt grov gangsterrap, og låten het «Paybacktime».
I 2003 ga guttene fra Asker og Bærum ut sitt første album Oss små imellom, som inneholdt 14 låter – alle skrevet av guttene selv. Duoen reiste også rundt i landet og holdt en rekke konserter dette året.
Etter plateutgivelsen høsten 2003 gikk de fra hverandre, og deres siste låt ble en remix av Erik Byes «Tømmerkoievise» som de også spilte inn musikkvideo til.
Navnet «To små karer» kommer av at guttene på sin tid var de laveste i klassen. Da de vant Melodi Grand Prix Junior gikk de på Landøya ungdomsskole i Asker kommune.
Tivoli (Italia)

Historie

Tibur var bebodd av latinerne, og kom likesom det øvrige Latium under romersk kontroll i det 4. årh. f.Kr. (Municipium 90 f.Kr.). Utenfor byen bygget keiser Hadrian et stort  villaanlegg, Villa Adriana.
Også i middelalderen var Tivoli en av de viktigste byene i Romas nærområde. På midten av 1500-tallet bygde Pirro Ligorio på oppdrag av kardinal Ippolito d'Este den storslagne Villa d'Este, berømt for sine mange fontener.
Byens romantiske beliggenhet med elven Anienes fossefall og antikke ruiner har alltid virket tiltrekkende på kunstnere.

Geografi

Byen ligger ved elven Aniene i vesthengene av Monti Tiburtini. Den har om lag 53 000 innbyggere.
Larvik prosti

Larvik prosti er et tjenestedistrikt i Tunsberg bispedømme i Den norske kirke. Prosten har sete i Larvik hvor Larvik kirke er prostikirke. Prostiet omfatter alle sogn i Larvik kommune.
Prostiet er inndelt i sogn, som er den minste og grunnleggende enheten i Den norske kirke. Tidligere var det også inndelt i prestegjeld, men disse ble faset ut på begynnelsen av 2000-tallet. De ansatte i kirken er enten ansatt av sognet gjennom kirkelig fellesråd, eller i prostiet. De fleste prestene er ansatte i prostiet, og har tjenesten sin knyttet til et eller flere sogn.
Lovre Kalinić

Landslaget

Han ble tatt ut i Kroatias EM-tropp til EM i Frankrike 2016.
Han ble tatt ut i Kroatias tropp til VM i fotball 2018 i Russland.
Hellmofjorden

Navnet

Det norske navnet kommer fra norrønt hallr som betyr «stein».
Den lulesamiske forstavelsen oarjje betyr «sør» og endelsen voudna er det samiske ordet for «fjord». Andre lulesamiske navn på fjorden er Helmukvuodna mens Hellmåvvå ofte i tillegg omfatter landområdene rundt fjorden.

Geografi

Fjorden er, som det lulesamiske navnet beskriver, den sørligste av fjordarmene til Tysfjorden, og både geografisk og kommunikasjonsmessig deler den landet i to. Fra Hellemobotn er det kun 6 330 meter i luftlinje til Sverige, og uten veiforbindelser er eneste måte å krysse fjorden på med båt. 
Hellmofjorden er lang og smal, og midtveis begynner fjellene rundt å stige opp mot 1 000 moh. og høyere.
De mest markante innskjæringne på østkysten er, fra nord, Ibboloukta (Tømmervika) og Tjierreloukta (Nordbukta). Den største øya er Måskesuoloj (Muskholmen). I fjordbunnen har de to elvene Njallajåhkå (Stabburselva) og Rávggajåhkå (Sørelva) felles utløp.

Bosetninger og kommunikasjoner

Fv682 går fra Drag og sørover til innløpet av Hellmofjorden til Hellandsberg. 
15 kilometer sørover ligger grenden Musken med rundt 40 innbyggere. 16 km sørøst for Musken ligger den avfolkede grenden Hellmobotn som nå er et populært feriested og utgangspunkt for turer i fjellene og inn til Sverige. Hurtigbåten i Tysfjorden har daglige anløp av Musken og ukentlige til Hellmobotn og Nordbukta nord for botn (i sommersesongen oftere). Begge bygdene er uten veiforbindelse til omverdenen.
Det er ingen bosetninger langs vestsiden av fjorden.

Verdensarv

I 2002 ble Hellmofjoren foreslått til UNESCOs verdensarvliste sammen med Tysfjord og Rago nasjonalpark i en oppføring kalt «Det lulesamiske området» i henhold til de kulturelle og naturlige kriteriene III, V, VII, VIII og IX.
Dongping

Kulturminner

Steinskulpturen i Baifoshan-klippegrottene (Baifoshan shiku zaoxiang, 白佛山石窟造像) og Hongdingshan-klippeinnskriftene (Hongdingshan moya, 洪顶山摩崖) ble i 2001 og 2006 oppført på Folkerepublikken Kinas liste over kulturminner.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Avhandling om astrologi fra Kaiyuanperioden

Den store avhandling fra Tang om astrologi under Kaiyuanperioden (kinesisk: 開元占經, pinyin: Kāiyuán Zhānjīng), også bare kalt Avhandling om astrologi under Kaiyuanperioden eller Kaiyuan stjerneobservasjoner, er et kinesisk astrologisk leksikon som ble samlet av redaktøren Gautama Siddha og flere andre lærde fra 714 e.Kr. til 724 e.Kr. under Kaiyuanperioden i Tang-dynastiet. Leksikonet ble tillagt Gautama Siddha i år 729 e.Kr.
Kaiyuanperioden (713–741) er en del av keiser Xuanzongs regjeringstid, og en epoke som regnes som Tang-dynastiets høydepunkt.
Verket består av 120 bind med omkring 600,000 ord. Det er basert på mange tidligere verker om astrologi og spådomskunst, og muligens et tilsvarende klassisk verk, kjent som Yisizhan, samlet av Li Chunfeng omkring år 645 e.Kr. Det inneholder mange fragmentariske tekster, deriblant stjernekatalogene til Shi Shen og Gan De,og fragmenter av en oversatt versjon av den indiske kalenderen Navagraha. Verket inneholder også de astronomiske tabeller med sinuser av den indiske matematikeren og astronomen Aryabhata.
Siden 900-tallet hadde kopier av manuskriptet begynt å falme, men fikk en fornyet oppmerksomhet av den lærde Cheng Mingshan i 1616. Verket ble på 1700-tallet inkludert i boksamlingen Siku Quanshu.
Walter Bower

Diplomat

Walter Bower ble født i Haddington, East Lothian, Skottland. Han var abbed i klosteret Inchcolm Abbey ved Firth of Forth fra 1418. Han var en av kommisjonærene som samlet inn penger til å betale løsepengene for kong Jakob I av Skottland i 1423 og 1424. I 1433 var han en av ambassadørene i Paris som forhandlet om ekteskap mellom kongens datter og Dauphiné, det vil si den franske kongens eldste sønn. Han spilte en betydelig rolle i rådet i Perth i 1432 for å forsvare skotske rettigheter.

De skotske krøniker

I løpet av hans siste år var han opptatt med arbeidet på Scotichronicon, det arbeidet han kanskje først og fremst huskes for. Arbeidet ble påbegynt i 1440 etter ønske fra en nabo, Sir David Stewart av Rosyth, og var en fortsettelse av Chronica Genus Scotorum av John av Fordun. Det ferdige verket besto i sin opprinnelige form av 16 bøker hvor de første fem og del av den sjette (for årene fram til 1163) er John av Forduns tekst, eller i hovedsak hans tekst ettersom Bower utvidet disse betydelig. I de øvrige bøkene, fram til regimet til Robert I av Skottland (1371) brukte Walter Bower Forduns Gesta Annalia, men derfra og resten er originalt fra Bowers side. Det han skrev har stor historisk betydning for å forstå hans samtid, spesielt årene under Jakob I. Med dennes død avsluttes også verket og oppgaven var fullført i 1447.

Ulike utgaver og samlinger

I sine siste to siste år av livet var han opptatt med å redigere en forkortet utgave av Scotichronicon, en utgave som er kjent som Book of Cupar. Den blir oppbevart i Advocates' library, Edinburgh (MS. 35. 1. 7). En annen forkortet utgave, ikke av Bower selv, ble gjort på samme tid, en gang rundt 1450 (kanskje av Patrick Russell, et medlem av karteuserordenen i Perth) og en annen i 1461 av en ukjent skribent som også oppbevares i samme samling (MS. 35. 5. 2). Kopier av Scotichronicons komplette tekst, av ulike avskrifter, er også bevart. Det er to eksemplarer i British Library, i The Black Book of Paisley, og i Harl. MS. 712; en i Advocates' library, fra den siste trykket Walter Goodalls utgave (Edin., 1759), og en i biblioteket til Corpus Christi College, Cambridge. Se for øvrig også W.F. Skenes utgave av Fordun i serien Historians of Scotland (1871).
Ark (tak)

Ark (av lat. arca «kasse», «kiste») er en loftsutbygning med saltak ut fra skråtak. Fronten ligger i eller utenfor fasadelivet, med eller uten gesims foran. En ark kan også inneholde kran med luke for innhenting av varer til loft.
På løkkeeiendommene i Bymarken rundt Kristiania var det en periode vanlig å bygge arker på låvene og innrede loftene som oppholds- og soverom, og slik omgå forbudet om permanent opphold.
Truschets og Hoyaus Paris-kart

Truschets og Hoyaus kart over Paris (fransk Plan de Truschet et Hoyau) er et kart over Paris, utført av gravøren Olivier Truschet og formgiveren Germain Hoyau i år 1552.
På åtte blad har Truschet og Hoyau dokumentert Paris' 287 gater og 104 kirkebygninger.
Gedser forsøksmølle

Gedser forsøksmølle var en vindmølle som ble bygd i nærheten av Gedser (egentlig stod den ved Gedesby) i 1957) i Danmark. Den var koblet til det danske el-nettet. Møllen er med i den danske kulturkanonen.
Gedsermøllen ble utformet på bakgrunn av Johannes Juuls erfaringer fra tidligere forsøksmøller bygd av SEAS. Gedser forsøksmølle var ved ferdigstilling verdens største vindmølle. I 1962 konkluderte Vindkraftutvalget under Danske Elværkers Forening at det på grunn av den billige oljen ikke var lønnsomt å produsere elektrisitet ved hjelp av vindkraft. Gedsermøllen fortsatte imidlertid å være i drift frem til 1967, da et girkassehavari gjorde at den stoppet.
Prinsippene fra Gedser forsøksmølle har blitt videreført i de moderne vindmøllene som er bygd i våre dager, og den betraktes derfor som «stemoren» til disse. På denne måten var Gedsermøllen en horisontalt-akslet hurtigløper med tre vinger og elektromekanisk girsystem. Vingene var stall-regulerte og hadde innebygde luftbremser i vingetippene. Generatoren var en nettilsluttet asynkrongenerator.
På grunn av sin lange driftstid uten problemer og uten større vedlikehold (de ti årene fra 1957 til 1967) ble Gedser forsøksmølle renovert ti år etter (i 1977) med tilskudd fra blant annet NASA og DOE (Department of Energy, USAs energiministerium). Et nytt to-årig måleprogram ble igangsatt for å undersøke teknologien bak Gedsermøllen, ettersom de opprinnelige notatene som lå til grunn for dens spesifikasjoner hadde gått tapt. Den opprinnelige Gedsermøllen produserer ikke lenger elektrisitet. Generatorhuset og de tre vingene befinner seg ved Elmuseet ved Tangeværket. En moderne nacelle har blitt plassert overfor det opprinnelige tårnet.
Vipassanābevegelsen

Vipassanābevegelsen, også kalt innsiktsmeditasjonsbevegelsen, omfatter en rekke greiner av moderne Theravādabuddhisme som legger vekt på de tre kjennetegn ved eksistensen som middel til å oppnå opplysning og bli en sotapanna. Bevegelsen har sin opprinnelse i moderne retninger innenfor tradisjonene i Burma, Laos, Thailand og Sri Lanka, såvel som i populariseringer av lærerne Mahasi Sayadaw, Ledi Sayadaw, Anagarika Munindra og Pa Auk Sayadaw. En utløper av disse bevegelsene ble ledet av S. N. Goenka og hans kone Illaichi Devi, som studerte under læreren Sayagyi U Ba Khin.
Spytt

Spytt eller saliva er en fordøyelsesvæske som produseres i spyttkjertlene, som sitter i forbindels med munnhulen. Hos mennesker produserer kjertlene normalt ca. 1-2 liter spytt i døgnet.
Spyttet blandes med mat gjennom tygging og tungens bevegelser, slik at maten kan fordeles i passelig store klumper (bolus) og svelges ned i svelget og spiserøret.
Spytt inneholder et slimliknende stoff kalt mucin, et såkalt glukoprotein som virker smørende, samt enzymet amylase, som spalter stivelse (et polysakkarid) til enklere karbohydrater (disakkarider og monosakkarider).
Platynocephalus

Utseende

Middelsstore, mer eller mindre gulaktige gullbasser. Kroppen er glatt og noe blank, men uten metallglans. På hodet har hannene to nokså lange, oppoverkrummede horn. Pronotum er gulaktig. Dekkvingene har en krum, svart strek på "skuldrene". Beina, særlig forbeina, er lange.

Levevis

Larvene utvikler seg i jorda. Hannenes forlengede forbein og horn tyder på at de kjemper om hunnene.

Utbredelse

Slekten er utbredt i Sørøst-Asia.